De seneste to års barske vintre kombineret med de stigende oliepriser er to afgørende faktorer bag succesen hos brændeovnsproducenten Rais A/S i Frederikshavn. Dermed er tre år med underskud vendt til overskud og røde tal på bundlinjen er skiftet ud med sorte. Tilbage i 2009 oplevede Rais A/S ellers et underskud på 4,4 millioner kroner. - Vi har fået øget fokus på saæg, vi er mere ude ved vores kunder, og det kan vi mærke effekten af, siger direktør Henrik Nørgaard til TV2/Nord. Rais A/S er allerede etableret på markeder som Tyskland, Schweiz og Norge, men man begynder også at overveje det østlige marked som en mulighed. I første omgang er det dog på hjemmebanen i Frederikshavn, at der kommer nye tiltag. - Vi er 16 mand i dag, men allerede inden for den næste måned skal vi til at ansætte ti mere, fordi det går rigtig godt med produktionen, siger Henrik Nørgaard. Brændeovnsproducenten har i alt 90 ansatte, der arbejder i både produktion og design.

Referat:
Brændeovnsproducenten Rais A/S fra Frederikshavn har vendt tre års underskud til overskud.